Húlle gaan besluit of OB gepos moet word | Netwerk24
Húlle gaan besluit of OB gepos moet word
07 April 2021 23:02
Thandi Modise, speaker van die Nasionale Vergadering (NV), het Woensdagaand die name van die lede van die komitee bekend gemaak wat sal moet besluit oor die lot van die openbare beskermer, Busisiwe Mkhwebane.
Die ad hoc-komitee moet besluit of daar gronde is om Mkhwebane uit haar amp te verwyder.
Die 26 lede van die komitee verteenwoordig elk van die 14 politieke partye wat in die NV verteenwoordig word.
Partye het tot 31 Maart geleentheid gehad om verteenwoordigers vir die komitee te nomineer.
Julius Malema sal die EFF as stemgeregtigde lid op die komitee verteenwoordig.
Die ANC sal verteenwoordig word deur Doris Dlakude, Qubudile Dyantyi, Tina Joemat-Pettersson, Mondli Gungubele, Judy Hermans en Bekizwe Nkosi.
Die DA se stemgeregtigde lede is dr. Annelie Lotriet en dr. Leon Schreiber, met Zandile Majozi (Inkatha) en dr. Corné Mulder (VF Plus) wat ook stemgeregtigdes op die komitee is.
Die NV het op 16 Maart gestem ten gunste van die komitee nadat die verslag deur 'n onafhanklike paneel aanvaar is. In die verslag is voorgestel dat 'n komitee saamgestel word wat kan besluit of die OB uit haar amp verwyder moet word.
Die komitee sal sy ondersoek afhandel en aan die NV verslag doen.
Die komitee se verslag moet bevindinge, voorstelle en redes vir sy bevinding voorlê. Dit sal dan ook gedebatteer word.